钦定古今图书集成/明伦汇编/闺媛典/第028卷 > 周骠骑大将军开府仪同三司冠军伯柴烈李
## 钦定古今图书集成/明伦汇编/闺媛典/第028卷 > 周骠骑大将军开府仪同三司冠军伯柴烈李

《夫人墓志铭　　　　　　　　　》前人。

夫人讳某，陇西狄道人也。周有柱史，夫子以之犹龙；
汉有将军，宛城以之输马。复有西入上书，仍为秦国
之相；东向问计，即是韩王之师。父“宜使持节大将军、
南北二华州刺史、顺阳郡公”，魏武皇帝之长舅也。穰
侯魏冉，居咸阳之宫；曲阳王根，借明光之殿。语其贵
戚，差足拟伦；论其退谦，彼多惭德。夫人幼而聪敏，早
闻令淑，彤管有美，贤才见称。弄其纸笔，惧失诸兄之
意，剪其龆龄，〈二字疑讹〉畏伤王母之心。年十有一，出适骠
骑大将军开府仪同柴烈。烈以上将颁朔，中台受任，
军国忠勤，规模繁总。夫人辅佐君子，言容匡赞，增耀
三星，钦明四德。授巾沃盥，有谨于事姑；断织停机，无
忘于训子。保定二年，册授大夏县君。既以夫尊，又云
子贵，乃迁顺阳，改郡君。夫人之邑，或用乡名；小君之
号，多从夫秩。典册“光临，足称荣宠。本有风气之疾，频
年增动，略多枕卧。飞龟之散，遣疾无征；画龙之符，留
年不验。以今建德四年三月日，薨于馆舍，春秋四十
九。”即以其年八月日，葬于长安之洪渎原。神光离合，
尚在河湄；云气徘徊，犹归楼下。呜呼哀哉！乃为铭曰：
“上书秦相，立功汉将。陇水分流，秦川遥望。秋陆俗勇，
金”行地壮。广武军中，安平河上。妻者齐也，谓嫁曰归。
三星夜照，百两朝飞。褕翟有典，容礼无违。台庭等秩，
侯服同衣。子奉母仪，夫闻家政。七族承和，九闺连庆。
纷帨恭肃，温凊孝敬。杼乘秋成，蚕随春令。年华未落，
电影先过。徒餐日气，空饮天河。星凋玉井，月捐金波。
虞渊落日，薤露哀歌。寂寞虚奠，荒凉象设。幽陇龟封，
重泉蚁结。秋色凄怆，松声断绝。百年何几，归于此别。